Kuriak, Milan, poslanec NR SR (2020-06-09):
Ďakujem za slovo, pán predsedajúci. Po dlhom zvažovaní som sa rozhodol, že aj ja vystúpim v rozprave, aby som vyjadril svoj názor ku pre mňa veľmi citlivej téme, čo sa týka práce v nedeľu. A začnem otázkou pre seba a, samozrejme, aj pre vás. Majú byť obchody zatvorené v nedeľu? Áno alebo nie? Áno. Podľa mňa jednoznačne majú byť dňom pracovného pokoja. Keďže je momentálne ťažká situácia, pre mnohé rodiny je potrebné každé zarobené euro, preto si myslím, že je vhodné, aby sme veľmi potrebnú otázku a tému ohľadom zatvorených obchodov v nedeľu odložili na neskôr. A dovoľme ľuďom a ekonomike sa nadýchnuť a dostať sa z najhoršieho kvôli koronakríze. Podľa mňa sa robí zbytočný rozruch ohľadom zatvorených obchodov v nedele. Nie je dobre načasovaný. Verím tomu, že, kolegovia z Ľudovej strany Naše Slovensko, máte úprimný záujem, že nejde vám, ako sa tu často spomína, o rozbitie koalície. Každý normálny, triezvo zmýšľajúci musí cítiť, že človek potrebuje jeden deň v týždni na odpočinok, v ktorom načerpá silu. Väčšina ľudí je za voľnú nedeľu, nielen pracujúci, ale aj kupujúci. Ako podnikateľ; pred tým, ako som sa stal poslancom, som podnikal v tejto oblasti. Ja som mal v nedele zatvorené, ale to bolo moje osobné presvedčenie. V nedeľu sa chcú, mnohí ľudia sa chcú venovať v nedele rodinám, návštevám príbuzných, oddychu, tráveniu chvíľ v prírode, na výletoch. Mnohí to tak aj vnímajú. Voľná nedeľa je v záujme rodiny, detí a určite aj štátu. Nie je to výplod katolíkov, katolibancov a neviem, aké rôzne nadávky nám tu dávate, ale oddychovať potrebujú aj liberálne zmýšľajúci a aj ateisti. Príkladom je, nechcem sa vracať k socializmu, ale to obdobie nebolo prajné pre ľudí veriacich v Boha a aj komunisti dokázali pristúpiť k tomu, aby nedeľa bola pre oddych, pre rodiny. Takže keď oni dokázali, verím tomu, že v dohľadnej dobe to dokážeme my. Ale ako som už uviedol, že treba dať priestor, aby, aby ľudia v tejto ťažkej ekonomickej situácii, aby naozaj, aby si zlepšili situáciu v rodinách. Lebo viem, mám mnohé podnety od ľudí, že naozaj nemajú na chlieb, nemajú, o výletoch ani nehovorím, ako keď idú na výlety. Ale to je dobré, korona prospela aspoň k tomu, že ľudia sú viac v prírode a nestojí to veľa peňazí. Takže aspoň takéto ovocie korony vnímam, aj keby bolo lepšie, keby nebola. Takže k tomu socializmu. Keď to oni dokázali zakázať nedele, tak som, samozrejme, za to, aby to bolo aj v súčasnosti, ale určite nie teraz. Použijem taký výraz, ako sa v Čechách používa, že v neděli se nedělá. Podľa mňa nie je namieste tvrdenie, že zatvorením obchodov v nedeľu utrpí obchod a obchodníci a znížia sa im zisky. Ja som to nejak nepocítil, možno preto, že som to, nechcem povedať, že nevyskúšal, vyskúšal som dve nedele kvôli tlaku konkurencie, že všetci máme otvorené a ty nemáš, tak sme otvorili na dve nedele, ale som si potom povedal, ja sa budem držať svojho vlastného presvedčenia a nie, čo mi káže niekto iný. Takže roky sme mali tie obchody zatvorené. Takže ja si myslím, že neutrpia obchodníci a nejak výrazne sa im zisky neznížia. Podľa mňa to nie je pravda, lebo ľudia si zvyknú nakúpiť v sobotu. Vtedy najviac míňajú peňazí a čo nestihnú minúť, tak majú priestor od pondelka do soboty znova. Takže určite tie zisky v tých obchodoch pre tých majiteľov zostanú. Podľa mňa nie je namieste tvrdenie; podľa mňa dosiahnu ešte vyššie zisky, nakoľko ušetria náklady na platoch a príplatkoch pre zamestnancov. A čo sa týka zamestnancov, drvivá väčšina, to mám osobnú skúsenosť, drvivá väčšina z nich je aj napriek výhodným príplatkom za prácu v nedeľu, radšej obetujú eurá navyše za voľnú nedeľu. A naozaj by bolo vhodné, že keď im chceme pomôcť, hlavne teraz v čase korony, aby zamestnávatelia tieto príplatky presunuli na soboty, nakoľko v tieto dni sa v tých marketoch naozaj namakajú, že; ja som schválne poslal dcéru, že nech ide vyskúšať do Tesca, aby vedela, škola života jej neuškodí, ani neuškodila, tak aby vedela, ako to je. No, keď mi hovorila zážitky, tak naozaj to nie je práca, to je, pardon, neviem, či som mohol spomenúť firmu, ale naozaj namakajú sa tam tí ľudia, hej, že naozaj odpadávajú od únavy. Pre mnohých ľudí nie je všetko o peniazoch. Nie všetko sa dá vyvážiť peniazmi. Pre mnohých je neporovnateľná hodnota peňazí s hodnotou voľnej nedele. Voľnú nedeľu nenahradí žiaden voľný deň v týždni. Nedeľa okrem iného má byť dňom sviatočným a pre mnohých je voľná nedeľa veľká hodnota. Z histórie vieme, že voľná nedeľa bola samozrejmosťou, a verím, že to aj tak bude naďalej, ale treba to správne načasovať. Určite, znova opakujem, nie je to, nie je to diktát katolibancov, že, je to také dosť urážajúce pre mňa, keď niekto povie, že je to výmysel nejakých fanatikov. Podľa mňa nie. Sú mnohé argumenty pre, pre otvorenie obchodov v nedeľu. Sú väčšinou zamerané do týchto oblastí: Prvý argument, podpora ekonomického rozvoja, zvýšenia spotreby, predaja, HDP. Mnohé analýzy tohto druhu sú veľmi špekulatívne, lebo spotreba ľudí je daná ich kúpnou silou a nie tým, že sú v nedeľu otvorené obchody. Ak napríklad, ako som spomenul, ak napríklad minú veľa v nedeľu, tak ušetria na ďalšie dni. Ak neminú, tak ušetria na ďalšie dni. Druhý argument, čo mnohí uvádzajú, je podpora zamestnanosti. Podľa mňa je to tiež nezmysel, lebo supermarkety prechádzajú na automatizáciu, samoobslužné pokladne, zvyšujú svoju produktivitu a tlak na zamestnancov, ktorí sú často preťažení a vyčerpaní, ako som uviedol. Otvorené obchody v nedeľu pomáhajú hlavne zahraničným obchodným reťazcom, ktoré majú možnosť pracovať a boli by ochotní aj v režime 24 hodín a sedem dní v týždni. Našťastie už táto nepretržitá prevádzka už nie je. Tretí argument, podpora vyšších zárobkov pre pracovníkov obchodov. Ak chceme dať Slovákom vyššie zárobky vďaka príplatkom za nočné zmeny, víkendy alebo nočné, tak ideme opačným smerom ako vyspelé krajiny. Ľudia si majú zarobiť dosť peňazí za osem hodín práce v pracovných dňoch. Nielen v piatich, ale ešte aj tie soboty navyše. Čo tiež niekedy bolo otvorené iba do obeda. Štvrtý argument, ľudia sú slobodní a mali by si sami rozhodovať, či chcú v nedeľu pracovať alebo nakupovať. Je to pravda, ale pri takejto argumentácii by sme mohli v obchodoch predávať aj iné veci, príklad či drogy, alebo v televízii a v novinách mať rôzne nevkusné programy, alebo nainštalovať v parkoch hracie automaty. Ľuďom treba vytvoriť prostredie, ktoré ich chráni pred nebezpečenstvami chorôb, závislostí, aj z nakupovania a vysedávania v nákupných centrách sa stáva závislosť. Mnohí zamestnanci v supermarketoch úplne slobodní nie sú, podobne ako ľudia, ktorí chodia do týchto marketov nakupovať a strávia tam spústu času namiesto, ktorý by mohli omnoho vhodnejšie využiť v prírode. Piaty argument, zatvorenie, zatváranie obchodov v nedeľu je prejav, zatváranie obchodov je iba v nevyvinutých krajinách. Naopak, v nedele sú zatvorené obchody v mnohých pokrokových štátoch, či v Nemecku, Rakúsku, Švajčiarsku, Nórsku, Veľkej Británii, Francúzsku, Poľsku a v ďalších. Samozrejme, sú tam nejaké výnimky, že niektoré nedele v roku sú otvorené, ale určite nie každá. No, tak to už mám krátko. Ešte na záver, také moje tiež osobné, že uzavriem to tým, je na svedomí každého z nás kresťanov, ktorým prikladajú akože tento zákon, že to je ako naše maslo, takže je na svedomí každého z nás kresťanov, ako sa k predaju v nedeľu postavíme. Kým som nebol poslancom, s manželkou a s dcérami sme otvorili farmárske predajne potravín a od samého začiatku sme v nedele nechali zatvorené, nakoľko sme to tak cítili a chceli sme dopriať voľno aj našim pracovníkom, aby mohli tráviť, aby mohli tráviť svoj čas s rodinami. Ďakujem.